निराला कृत ‘राम की शक्ति पूजा’ एक ओर जहाँ अन्याय पर न्याय के विजय की उदघोष करती है वही कवि सत्यनारायण व्यास कृत ‘सीता की अग्नि परीक्षा’ अन्याय पर विजय पाने वाले खुद न्यायिक व्यक्ति राम के विरुद्ध स्त्री न्याय पर सवाल खड़ा करती है. जिस प्रकार राम प्रेम में तुलसी दास ने उर्मिला के त्याग और विरह को भुला दिया था फिर बाद में उस अभाव की पूर्ति मैथिलीशरण गुप्त को साकेत लिखकर करनी पड़ी थी ठीक उसी प्रकार निराला का अतिशय राम के प्रति लगाव सीता के प्रति अन्याय को भुला दिया था और उसकी पूर्ति कवि सत्यनारायण जी को करनी पड़ी है. यह कवि का साहस ही है जो निरालाकृत राम की शक्ति पूजा का उतरार्ध घोषित करके ‘सीता की अग्नि-परीक्षा’ जैसी लम्बी कविता उसी भाषा-शिल्प और उदात्त दृष्टिकोण से लिखकर जवाब देता है. जिस प्रकार राम की शक्ति पूजा की शुरुआत अपराजेय समर,युद्ध का तांडव ,राम का जीत के प्रति संशय तथा उनका द्वंद्व आया है वैसे ही व्यास जी की कविता का आरम्भ भी युद्ध के वर्णन से शुरू होता है.फर्क सिर्फ इतना है कि निराला का रवि अस्त हो रहा तो व्यास जी का तम ध्वस्त हो रहा है.